Document ID: /roh_data/filtered/fineweb-2-filterrobots_roh.jsonl.gz/42475

La cunvegna duai cumplettar la convenziun da fugitivs dal 1951. Qua èn numnadamain be reglads ils dretgs fundamentals dals fugitivs, però betg quels da migrants. La finamira da quella è d'organisar meglier las undas da fugitivs e da rinforzar ils dretgs dals pertutgads.
Il document duai vegnir suttascrit il december a l'inscunter suprem en il Maroc. Ils discurs èn vegnids timunads tranter auter da l'ambassadur svizzer per l'ONU, Jürg Stauber.
La differenza tranter migrants, fugitivs e requirents d'asil
In migrant è tenor pledari insatgi che mida voluntariamain d'in pajais en in auter, saja quai per motivs economics, politics u culturals. La noziun implitgescha ch'i dat ina voluntad libra. En la crisa actuala vegn la noziun savens duvrada en in connex negativ.
Tenor la convenziun da Genevra è in fugitiv ina persuna che na po betg turnar en ses pajais d'origin perquai ch'i dat la tema ch'el pudess vegnir persequità pervi da sia rassa, religiun, naziunalitad u perquai ch'el tutga tar ina gruppa sociala speziala u pervi da sia tenuta politica.
Tut ils fugitivs èn migrants, ma betg tut ils migrants èn fugitivs.
In requirent d'asil è ina persuna che ha tschentà la dumonda da survegnir il status giuridic da fugitiv, per pudair survegnir la lubientscha da star en in tschert pajais. La procedura d'asil po cuzzar da plirs mais fin plirs onns, tut tenor pajais.
(Las infurmaziuns vegnan da la pagina d'internet «flüchtlingen-helfen.ch)
RR novitads 06:00